text: [{"text_idx": "#000005", "text": "Mr. Albeerton akka jedhetti mootummaan haaraya biyyattii keessatti filatame Baha Jiddu Galeessaa keessatti nageenyi akka bu\u2019u waan barbaaduuf, dhimmoota akka magaalaa Alqudsi irratti murtii dogongoraa mootummaan biyyattii duraanii fudhate sirreessuun dirqama jechuun ibse."}, {"text_idx": "#000006", "text": "Israa\u2019el murtii mootummaa Paaraaguwaay kanatti dallanuun, imbaasii isii Paaraaguwaay keessaa qabdu cufuun ambaasaaddara isiitis gara biyyaatti akka deebi\u2019u waamtee jirti. Bulchiinsi Falasxiin gama isaatiin imaabaasii isaa Paaraaguwaay keessatti saffisaan kan banu tahuu beeksise. Ministeerri Haajaa Alaa Falasxiin Riyaad Almalikii mootummaa Paaraguwaay murtii sirri tahe fudhachuu isaatiif galteefachuun, \u201cmurtiin kun carraaqqiin Falasxiinonni gama dipilomaasiitiin geggeessaa turre kan milkaaye tahuu mul\u2019isa\u201djedhe."}, {"text_idx": "#000007", "text": "Caamsaa dabre Prezdaantiin Paaraaguwaay duraanii Horaasiyoo Kaarteez gara Alquds imaluun sirna baniinsa imbaasichaa irratti hirmaatee ture. Yeroo sanitti Prezdaantichi qondaaltota Israa\u2019eliin \u201cmichuu keenna ol\u2019aanaa\u201djechuun jajamee ture. Haa ta\u2019u malee prezdantiin biyyatti haaraya filatame Mario Abdo Benitez, \u201cPaaraaguwaay biyya safuu fi seera Addunyaa kabajdu malee fedhii qondaaltotaatiin qofa biyya hoogganamtuu waan hin ta\u2019iniif, Imbaasii keenna gara Telaviiv deebsine\u201djechuun dubbate. Ameerikaa hordofuun biyyoonni Imbaasii isaanii gara Alquds jijjiiran kanneen biroo lamaan Paaraaguwaay fi Guwatiimaalaa tahuun isaanii ni yaadatama."}]